b'\n_START_ARTICLE_\nDi\xc5\xa1e\xc4\x8da metlika\n_START_SECTION_\nOpis\n_START_PARAGRAPH_\nDi\xc5\xa1e\xc4\x8da metlika je do 1,2 m visoka rastlina, ki ima pokon\xc4\x8dno in razvejano steblo iz katerega poganjajo enostavni, suli\xc4\x8dasto okroglasti krpasti ali ostro zobati listi. Ti so pora\xc5\xa1\xc4\x8deni z \xc5\xbelezastimi dla\xc4\x8dicami, dose\xc5\xbeejo pa dol\xc5\xbeino do 12\xc2\xa0cm._NEWLINE_Cvetovi so rumenkasti, zbrani pa so v klob\xc4\x8di\xc4\x8dasta socvetja, ki poganjajo iz zalistij ter se zdru\xc5\xbeujejo v velike metlice. V Sloveniji di\xc5\xa1e\xc4\x8da metlika cveti od junija do septembra.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nIz svoje domovine se je di\xc5\xa1e\xc4\x8da metlika raz\xc5\xa1irila po vsej Severni Ameriki in Evropi, kjer je ponekod postala invazivna vrsta._NEWLINE_V eteri\xc4\x8dnem olju di\xc5\xa1e\xc4\x8de metlike se nahaja tudi strupen askaridol, ki lahko v prevelikih koli\xc4\x8dinah povzro\xc4\x8di vznemirjenost, bljuvanje, omedlevico, v skrajnih primerih pa tudi nezavest, gluhost ter smrt._NEWLINE_Kljub temu je di\xc5\xa1e\xc4\x8da metlika tudi zdravilna rastlina, katere cvetove in plodove se nabira od junija do konca septembra. V ljudskem zdravilstvu se z di\xc5\xa1e\xc4\x8do metliko odganja \xc4\x8drevesne parazite, v Ju\xc5\xbeni ameriki pa z njo zdravijo tudi malarijo, katarje in astmo.'